# Правила за провеждане на изпити в СофтУни

Изпитите в СофтУни се провеждат по предварително уточнен формат за всеки отделен курс (времетраене, брой задачи, начин на оценяване). Тази информация се предоставя още на встъпителната лекция в курса.

Отговорните лица ще ви уведомят ако за съответния изпит има допълнителни изисквания/правила, които не са описани по-долу.

### Позволени и непозволени материали

По време на изпит може да ползвате всякакви материали, които не представляват чужда помощ, т.е. **може да ползвате**:

* Записки
* Книги, учебници, справочници
* Презентации от лекции
* Видеа
* Стари решения на задачи
* Търсене в интернет, включително туториали, форуми (без да задавате въпроси в тях)

**Забранено е** да ползвате чужда помощ под каквато и да е форма, включително:

* Разговори с колеги в залата, или с други хора по телефон/имейл/скайп/фейсбук и др.
* Ползването на чат програми като скайп, ICQ, Pidgin, IRC, и т.н.
* Ползването на програми за споделяне на файлове като Google Drive, Dropbox, торент клиенти и т.н.
* Ползването на програми за отдалечен контрол като TeamViewer и др.
* Задаването на въпроси във форуми и др.

Нямате право да дискутирате изпита преди да е приключил, например да пишете теми във форума на СофтУни. В случай, че има два редовни изпита за един и същи курс (например за даден курс по Programming Basics са насрочени две дати), нямате право да обсъждате изпитите преди да е приключил и вторият изпит.

### Сентинел клиент

По време на изпит ще трябва да изтеглите и стартирате [Sentinel](https://softuni.bg/content/sentinel/sentinel.zip) клиентът, който следи дали на компютъра ви са активни програми, които не е позволено да ползвате. За да изтеглите програмата от горния линк трябва да сте логнати в профила си в системата.

### Квестори

На всеки изпит има по няколко квестори. Освен да следят за спазването на дисциплината в залата, те могат да ви помагат ако има неясни моменти по условията на някои задачи. Ако имате проблем от такова естество, вдигнете ръка или отидете при някой квестор и помолете за разяснения по заданието.

Квесторите не могат да ви помагат да решите задачата си или да отстраните проблем по програмата си, който не е технически.

Ако нарушавате реда в залата, квесторите могат да ви преместят на друго място или да ви помолят да напуснете.

### Почивки

В рамките на всеки изпит биват регламентирани почивки (най-често две), които са с продължителност около 15-20 минути. Например, за изпит, провеждащ се от 10:00 до 16:00 почивки вероятно ще бъдат определени в 12:00 и 14:00.

По време на почивките нямате право да обсъждате изпита нито в залата, нито извън нея.

До тоалетна може да ходите не само по време на официалните почивки.

Препоръчително е, когато излизате в почивка, да заключвате компютрите си, за да предотвратите достъпа на други студенти до решенията ви.

### Край на изпита

Изпитът приключва в посочения от отговорните лица час. След посочения краен час няма да можете да качвате решения в системата.

Ако сте приключили с решаването на задачите може да си тръгнете, като преди това трябва да предадете писмените условия на задачите на някой от квесторите (ако задачите са раздадени на хартия).

Ако сте работили на настолен компютър изтрийте решенията си от машината преди да си тръгнете.